ชงตั้งซูเปอร์โฮลดิ้งต้นปีหน้า
คลังชง ครม.ตั้งซูเปอร์โฮลดิ้งและซูเปอร์บอร์ดคุมรัฐวิสาหกิจต้นปีหน้า
18 ธ.ค. 2558

คลังชง ครม.ตั้งซูเปอร์โฮลดิ้งและซูเปอร์บอร์ดคุมรัฐวิสาหกิจต้นปีหน้า
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า คลังจะเสนอร่าง พ.ร.บ.การพัฒนาการกำกับดูแลและบริหารรัฐวิสาหกิจ ให้คณะรัฐมนตรี (ครม.) พิจารณาภายในเดือน ม.ค. 2559 คาดว่าจะมีผลบังคับใช้ในช่วงเดือน ส.ค. 2559
นายรพี สุจริตกุล กรรมการและเลขานุการ คณะกรรมการกำกับหลักทรัพย์และตลาดหลักทรัพย์ (ก.ล.ต.) ในฐานะกรรมการนโยบายรัฐวิสาหกิจ กล่าวว่า สาระสำคัญของกฎหมายจะมีการจัดตั้งคณะกรรมการนโยบายรัฐวิสาหกิจ (คนร.) หรือซูเปอร์บอร์ด เพื่อให้มีกฎหมายรองรับและอยู่ตลอดไปแม้จะเปลี่ยนรัฐบาล จากปัจจุบันซูเปอร์บอร์ดตั้งโดยใช้อำนาจประกาศของสำนักนายกรัฐมนตรี สำหรับ คนร.ชุดใหม่จะประกอบด้วย ฝ่ายบริหาร 5 คน ผู้ทรงคุณวุฒิ 5 คน และฝ่ายข้าราชการประจำและตัวแทนจากบรรษัท 5 คน
นอกจากนี้ ในกฎหมายจะจัดตั้งบรรษัทวิสาหกิจแห่งชาติ หรือ ซูเปอร์โฮลดิ้งขึ้นมา ซึ่งจะเป็นหน่วยงานของรัฐที่ไม่เป็นส่วนราชการ มีฐานะนิติบุคคล โดยจะมีทุนประเดิม 1,000 ล้านบาท และมีทุนเรือนหุ้นโดยกระทรวงการคลังเป็นผู้ถือหุ้นทั้งหมด และห้ามไม่ให้นำหุ้นออกจำหน่ายไม่ว่าจะกรณีใดๆ ทำให้ลดข้อกังวลเกี่ยวกับการแปรรูป รวมถึงทำหน้าที่สอดส่องดูแลเพื่อให้มีธรรมาภิบาลที่ดี มีประสิทธิภาพ เพิ่มผลตอบแทนให้ภาครัฐ
ทั้งนี้ ซูเปอร์โฮลดิ้งจะรับโอนรัฐวิสาหกิจที่มีสถานะเป็นบริษัทมหาชนและบริษัทจำกัด 12 แห่ง มีสินทรัพย์มากถึง 6 ล้านล้านบาท ซึ่งเท่ากับครึ่งหนึ่งจากรัฐวิสาหกิจ 56 แห่ง ที่มีสินทรัพย์รวม 12 ล้านล้านบาท อย่างไรก็ตามหากจะมีการรับโอนรัฐวิสาหกิจเพิ่มเติมทำได้โดยออกเป็นพระราชกฤษฎีกาเท่านั้น
นายบรรยง พงษ์พานิช กรรมการนโยบายรัฐวิสาหกิจ กล่าวว่า บรรษัทวิสาหกิจแห่งชาติจะเป็นหน้าที่เจ้าของรวมศูนย์ที่บรรษัท ซึ่งจะทำให้ลดโอกาสถูกแทรกแซง ลดความทับซ้อน มีเอกภาพและดูภาพรวมของประเทศ การบริหารทรัพย์สินเพื่อเพิ่มมูลค่า และโปร่งใสมากขึ้น
สำหรับบทบาทของรัฐจะต้องแยกหน้าที่ให้ชัดเจนระหว่างผู้กำหนดนโยบาย ผู้กำกับดูแล และการเป็นเจ้าของ เพื่อไม่ให้เกิดการทับซ้อนและขัดกันของบทบาท อาจทำให้ไม่สามารถทำหน้าที่ได้อย่างเหมาะสม เช่น มีคนจากคลังที่เป็นผู้กำหนดนโยบายไปนั่งเป็นประธานบอร์ด เป็นต้น
นายประสาร ไตรรัตน์วรกุล กรรมการนโยบายรัฐวิสาหกิจ กล่าวว่า ปัญหาของรัฐวิสาหกิจเกิดจากรูปแบบกำกับดูแลที่มีความซับซ้อน ขาดเอกภาพ สะท้อนจากข้อจำกัดเชิงโครงสร้างในหลายมิติ ทั้งการแทรกแซงทางการเมือง สังคม ธุรกิจ ความขัดแย้งทางนโยบาย และขาดการแข่งขัน ทำให้ไม่มีแรงผลักดันให้เกิดประสิทธิภาพ